KYK: Zuma stem in om paspoort te oorhandig | Netwerk24
Truworths se aandeelprys het Donderdag 9% laer gesluit nadat 'n handelsoorsig oor sy verkope vir die halfjaar tot einde Desember teleurgestel het.
KYK: Zuma stem in om paspoort te oorhandig
09 Julie 2018 08:41
Duduzane Zuma kom Maandagoggend by die handelshof in Johannesburg aan. Foto: Felix Dlangamandla
Duduzane Zuma, seun van oudpres. Jacob Zuma, het Maandagoggend vroeg eers by die Johannesburg Sentraal-polisiekantoor aangemeld voordat hy na die handelshof in die stad vertrek het. Hy sal hier verskyn op 'n aanklag van korrupsie.
Sy regsverteenwoordigers het aan die media wat by die polisiekantoor saamgedrom het bevestig dat die klag teen hom korrupsie is, met 'n alternatiewe klag van sameswering om korrupsie te pleeg. Die staat gaan nie borgtog teenstaan nie, en Zuma het ingestem om sy paspoort te oorhandig.
'n Groot groep fotograwe en joernaliste het Zuma by die handelshof ingewag. Foto: Felix Dlangamandla
Soos daar Sondag berig is, word oudpres. Jacob Zuma se seun aangekla weens sy rol in 'n beweerde poging deur die Guptas om Mcebisi Jonas, voormalige adjunkminister van finansies, met R600 miljoen om te koop.
Jonas beweer Duduzane Zuma en die sakeman Fana Hlongwane was teenwoordig toe die Gupta-broer Ajay in Oktober 2015 vir Jonas die omkoopgeld en die pos van minister van finansies aangebied het.
Senior bronne in die Valke het aan City Press gesê Duduzane (34), wat lank 'n sakevennoot van die Guptas was, sal aangekla word ingevolge die Wet op die Voorkoming en Bekamping van Korrupte Bedrywighede.
Ajay Gupta moes saam met Duduzane Zuma in die hof verskyn het, maar is voortvlugtig.
Duduzane Zuma is vlugtig op die O.R. Tambo-lughawe aangehou toe hy verlede Donderdagaand uit Dubai op dié lughawe aangekom het. Hy het in die naweek sy broer, Vusi Nhlakanipho Zuma, se begrafnis in Johannesburg bygewoon.